《恭谢侍读仁皇训典彻章御赐杜工部紫宸殿诗退》
宋代·杜范

於赫仁皇训典垂，宽慈实德太平基。
鸿图植远文孙绍，燕翼谋平烈祖贻。
宝历初更思善治，瑶编久阅抚良规。
平平王道今犹昔，海宇雍熙庶可期。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。